ລັດຖະມົນຕີ ກະຊວງປ້ອງກັນຄວາມສະຫງົບ ລົງຊີ້ນຳວຽກງານ ຢູ່ ກອງບັນຊາການ ປກສ ແຂວງ ໄຊຍະບູລີ
ວັນທີ 22 ພຶດສາພາ 2019 ນີ້, ພົນໂທ ວິໄລ ຫຼ້າຄໍາຟອງ ລັດຖະມົນຕີ ກະຊວງປ້ອງກັນຄວາມສະຫງົບ ພ້ອມດ້ວຍຄະນະ ໄດ້ລົງເຄື່ອນໄຫວຢ້ຽມຢາມ ແລະ ຊີ້ນຳວຽກງານ ຢູ່ ກອງບັນຊາການ ປກສ ແຂວງໄຊຍະບູລີ ມີບັນດາສະຫາຍຄະນະພັກ – ຄະນະບັນຊາ, ພະນັກງານຫຼັກແຫຼ່ງຈາກບັນດາຫ້ອງ, ກອງບັນຊາການ ປກສ ເມືອງ ເຂົ້າຮ່ວມ.
ພັອ ຄໍາແພງ ເພັດ ຫົວໜ້າກອງບັນຊາການ ປກສ ແຂວງ ໄດ້ລາຍງານໂດຍຫຍໍ້ກ່ຽວກັບສະພາບການ ທີ່ພົວພັນເຖິງຄວາມບໍ່ສະຫງົບ, ຄວາມບໍ່ເປັນລະບຽບຮຽບຮ້ອຍທາງດ້ານສັງຄົມ; ບັນຫາປະກົດການຫຍໍ້ທໍ້ຕາງໆທີ່ເກີດຂື້ນຢູ່ພາຍໃນແຂວງ ເປັນຕົ້ນແມ່ນ: ບັນຫາຢາເສບຕິດ, ອຸບັດຕິເຫດຕາມທ້ອງຖະໜົນ ແລະ ບັນຫາອາຊະຍະກໍາປະເພດຕ່າງໆ ເຊິ່ງຜ່ານມາ ກຳລັງປ້ອງກັນຄວາມສະຫງົບ ປກສ ແຂວງ ໄຊຍະບູລີ ໄດ້ສົມທົບອໍານາດການປົກຄອງທຸກຂັ້ນທີ່ກ່ຽວຂ້ອງດໍາເນີນການແກ້ໄຂຢ່າງທັນການ; ຄຽງຄູ່ກັນນີ້, ບັນດາແຜນງານ, ວຽກງານຍຸດທະສາດ ທີ່ກະຊວງປ້ອງກັນຄວາມສະຫງົບວາງອອກ; ຄະນະພັກ – ຄະນະບັນຊາ ແຕ່ລະຂັ້ນກໍ່ໄດ້ນໍາພາຈັດຕັ້ງຄົ້ນຄວ້າເຊື່ອມຊືມ ແລະ ຜັນຂະຫຍາຍເຂົ້າສູ່ລວງເລິກແຕ່ລະຂົງເຂດວຽກງານວິຊາສະເພາະ, ພ້ອມກັນຈັດຕັ້ງປະຕິບັດມີຜົນສໍາເລັດເປັນກ້າວໆ, ອັນໄດ້ປະກອບສ່ວນເຮັດໃຫ້ສະພາບໂດຍລວມໃນທົ່ວແຂວງ ມີສະຖຽນລະພາບທາງດ້ານການເມືອງຢ່າງໜັກແໜ້ນ; ສັງຄົມມີຄວາມສະຫງົບ ແລະ ມີຄວາມເປັນລະບຽບຮຽບຮ້ອຍໂດຍພື້ນຖານເຮັດໃຫ້ປະຊາຊົນບັນດາເຜົ່າມີຄວາມອຸ່ນອ່ຽງທຸ່ນທ່ຽງໃນການທໍາມາຫາກິນ.
ໂອກາດນີ້, ທ່ານລັດຖະມົນຕີ ກະຊວງປ້ອງກັນຄວາມສະຫງົບ ໄດ້ສະແດງຄວາມຍ້ອງຍໍຊົມເຊີຍ ຕໍ່ຜົນງານທີ່ຍາດມາໄດ້; ພ້ອມທັງໃຫ້ກຽດໂອ້ລົມ ແລະ ໃຫ້ທິດຊີ້ນໍາ, ເນັ້ນໜັກບັນດາສະຫາຍ ຄະນະພັກ – ຄະນະບັນຊາແຕ່ລະຂັ້ນ, ພະນັກງານຫຼັກແຫຼ່ງ ຈົ່ງເພີ່ມທະວີສຶກສາອົບຮົມພະນັກງານ – ນັກຮົບໃນທົ່ວກໍາລັງ ໃຫ້ມີຄວາມໜັກແໜ້ນທາງດ້ານການເມືອງ – ແນວຄິດ, ເຂັ້ມແຂງທາງດ້ານການຈັດຕັ້ງ, ມີລະບຽບວິໄນເຂັ້ມງວດ, ມີຄວາມຮັບຜິດຊອບສູງຕໍ່ໜ້າທີ່ວຽກງານ, ຍົກສູງນໍ້າໃຈເດັດດ່ຽວ, ສ້າງສະຕິກຽມພ້ອມເຮັດສໍາເລັດໜ້າທີ່; ພ້ອມທັງສຸມໃສ່ ຕ້ານ, ສະກັດກັ້ນ ແລະ ແກ້ໄຂປະກົດການຫຍໍ້ທໍ້ທີ່ອາດຈະເກີດຂື້ນຢູ່ໃນສັງຄົມ ຢ່າງຮີບດ່ວນ ແລະ ທັນເຫດການ; ຄົ້ນຄວ້າທຸກເງື່ອນໄຂທ່າແຮງບົ່ມຊ້ອນ ປະກອບສ່ວນເຂົ້າໃນການ ພັດທະນາກົມກອງ ແລະ ຊຸກຍູ້, ສົ່ງເສີມການຜະລິດເສດຖະກິດ ເພື່ອຕອບສະໜອງຊີວິດການເປັນຢູ່ໃນທົ່ວກໍາລັງໃຫ້ດີຂື້ນເປັນກ້າວໆ; ຕັ້ງໜ້າປັບປຸງກໍ່ສ້າງພັກ – ກໍ່ສ້າງພະນັກງານໃຫ້ປອດໃສ, ເຂັ້ມແຂງ, ໜັກແໜ້ນ ແລະ ສືບຕໍ່ຫັນເອົາພະນັກງານລົງກໍ່ສ້າງຮາກຖານການເມືອງ ສະໜິດຕິດພັນກັບຮາກຖານ ປະຊາຊົນ ຢູ່ບັນດາທ້ອງຖິ່ນ, ເຂດຈຸດສຸມ, ຫ່າງໄກສອກຫຼີກ ເພື່ອນໍາພາອໍານາດການປົກຄອງ ແລະ ປະຊາຊົນບັນດາເຜົ່າ ຈັດຕັ້ງປະຕິບັດວຽກງານປ້ອງກັນຄວາມສະຫງົບໃຫ້ໜັກແໜ້ນ, ເຂັ້ມແຂງ; ເຮັດໃຫ້ຄອບຄົວ ແລະ ຮາກຖານບ້ານ ມີຄວາມສະຫງົບ ແລະ ມີຄວາມເປັນລະບຽບຮຽບຮ້ອຍເທື່ອລະກ້າວ.